
DECISIÓ 04/05

Assumpte: Notícia sobre la Fira Highlife a Cornellà, emesa el 10 d’octubre de 2004, a les 21 hores, per TV3.
1. El 10 d’octubre de 2004, una persona formula una reclamació per correu electrònic en relació amb el programa esmentat. La persona reclamant considera que el tractament de la notícia va ser un intent de promoure el consum de cànnabis  i de normalitzar-ne l’ús social. Argumenta que el cultiu de cànnabis i els seus derivats està prohibit i que consumir-lo perjudica la salut. Sol·licita que s’estudiïn els fets i demana estar informat del procediment, a fi i efecte d’aportar la informació pertinent per sostenir la seva reclamació.

2. La Comissió de Continguts, en reunió mantinguda el 13 de gener, acorda sol·licitar a TVC informació sobre els criteris en virtut dels quals aquesta notícia formava part de l’agenda informativa del dia.

3. En escrit rebut el 2 de febrer de 2005, l’operador de televisió manifesta que, des d’un punt de vista periodístic, la notícia complia la majoria dels criteris que s’utilitzen per seleccionar les informacions televisives: actualitat, proximitat, novetat, imatge i interès. També fa constar que els Serveis Informatius de TV3 són conscients que les notícies sobre drogues, de qualsevol tipus, s’han de tractar amb especial cura i sensibilitat i subratlla que un dels aspectes més destacables del reportatge era la necessitat de tenir una bona informació per evitar els efectes perniciosos d’un determinat consum de cànnabis.

4. El contingut de la notícia objecte de reclamació versa sobre la Fira del cànnabis que havia tingut lloc a Cornellà. El conductor de l’informatiu la presenta com “una fira força insòlita perquè no se n’havia fet mai cap aquí, al nostre país. El protagonista és el cànem o cànnabis. La fira de Cornellà ha dedicat l’espai exclusivament a aquesta planta, d’on ha nascut tot un món, una cultura, que va més enllà de la marihuana. Una mostra que potser no és tan habitual aquí però que a Holanda ja se n’han fet set edicions.”

A continuació, s’insereixen imatges de la fira i una veu en off femenina explica que “fa 5000 anys que l’home va descobrir els efectes psicotròpics del cànnabis. Durant aquest temps, la planta de la marihuana ha anat captant adeptes”. Les càmeres fan un recorregut pels diferents expositors i es fa esment que es poden trobar des de sistemes de rec fins a adobs ecològics i es manifesta que l’estrella de la mostra han estat els complements que ajuden a cultivar-la d’una manera casolana, ja que, segons l’organització, “el consum per particulars és un fet i només una bona informació pot evitar possibles riscos”.

Seguidament, s’insereix una entrevista al director de HighLife, el qual declara que “nosaltres, en cap moment, volem  fomentar l’ús del cànnabis a nivell lúdic. Però hem de ser conscients que hi ha consum i el que hem d’intentar és donar el màxim nombre d’informació a aquesta gent que pren l’opció de consumir, després de rebre tota aquesta informació, i que ho faci amb el mínim risc possible”.

Al final de la notícia s’indica que hi ha tota una cultura del cànem com ara  bosses, ninots, sandàlies, tot fabricat a partir d’aquest vegetal. Es torna a incidir sobre quan va néixer la primera fira d’aquestes característiques i el lloc d’origen, i es proporciona informació sobre el nombre de visitants de la mostra (10.000). Així mateix, s’indica que la Fira ja s’ha clausurat.
La durada total de la notícia és d’1 minut i 38 segons. 
5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 9 de març de 2005, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell considera que el tractament de la notícia objecte de reclamació es desenvolupa en el context informatiu d’un fet curiós, i s’explicita quin és l’objectiu de la fira així com el posicionament de l’organització de la fira segons el qual informar és un mitjà per minimitzar riscs.

El Consell entén que l’operador de televisió no ha promogut el consum de cànnabis, sinó que s’ha limitar a facilitar una informació sobre un fet sense fer valoracions.

Així mateix, l’operador de televisió tampoc no ha promogut l’assistència a la Fira objecte de la notícia, atès que la informació s’ha emès una vegada la Fira ja s’ha clausurat.

Tot i així, el Consell recorda als operadors la necessitat de tenir especial cura en el tractament de temàtiques relacionades amb les drogodependències i prestar especial atenció a la vulnerabilitat dels joves.

4.
El Consell acorda comunicar aquesta decisió a la persona interessada i a Televisió de Catalunya.

Barcelona, 9 de març de 2005

El president

Francesc Codina i Castillo

